Karen Hækkerup (S), 2014-04-25:
Tak for det.
Med det her beslutningsforslag ønsker hr. Uffe Elbæk og Enhedslisten at pålægge regeringen at give opholdstilladelse til den amerikanske whistleblower Edward Snowden, så han kan opholde sig i Danmark uden at risikere retsforfølgelse i eller udlevering til USA.
Uden i øvrigt at begrunde dette nærmere er forslagsstillerne af den opfattelse, at Snowden på baggrund af sine afsløringer af den amerikanske efterretningstjenestes overvågningsaktiviteter risikerer at få en uforholdsmæssig streng straf, hvis han vender tilbage til USA.
Forslagsstillerne opfordrer derfor til, at Snowden gives dansk opholdstilladelse.
Lad mig for god ordens skyld starte med at slå fast, at Edward Snowden, hvis han kommer til Danmark, naturligvis vil kunne søge asyl på lige fod med andre udlændinge.
I så fald vil asylmyndighederne, og det vil her sige Udlændingestyrelsen og som klageinstans Flygtningenævnet, vurdere, om Edward Snowden opfylder asylbetingelserne, om han har et beskyttelsesbehov, og er det tilfældet, vil han få opholdstilladelse i Danmark.
Betingelserne for at få asyl i Danmark fremgår af udlændingelovens § 7.
Efter udlændingelovens § 7, stk. 1, kan en udlænding få opholdstilladelse i Danmark, hvis udlændingen er omfattet af FN's flygtningekonvention af 28. juli 1951.
Konventionen fastslår, at man er flygtning, hvis man har en velbegrundet frygt for forfølgelse i sit hjemland på grund af sin race, religion, nationalitet, sit tilhørsforhold til en social gruppe eller sine politiske anskuelser.
Efter udlændingelovens § 7, stk. 2, kan en udlænding endvidere få opholdstilladelse i Danmark, hvis udlændingen ved tilbagevendelse til sit hjemland risikerer dødsstraf eller risikerer at blive underkastet tortur eller umenneskelig eller nedværdigende behandling eller straf.
Det danske asylsystem er altså indrettet på en sådan måde, at vi beskytter de mennesker, som kommer til Danmark, og som er forfulgte eller i øvrigt har krav på beskyttelse.
Et andet spørgsmål er så, om Danmark helt ekstraordinært og uden om det almindelige asylsystem skal vedtage en særlov, der giver opholdstilladelse til Edward Snowden i Danmark og sikrer ham mod retsforfølgelse i eller udlevering til USA.
Forslagsstillerne ønsker tilsyneladende, at Edward Snowden skal tilbydes en eller anden form for politisk amnesti i Danmark.
Lad mig sige det ganske klart: Et sådant forslag kan regeringen ikke støtte.
Og det kan vi ikke, fordi regeringen ikke kan se, hvad grundlag der skulle være for, at vi skulle tage så helt ekstraordinære skridt som at tilbyde den amerikanske statsborger Edward Snowden politisk amnesti i Danmark.
Uanset om man betragter Edward Snowden som en helt eller en skurk, er der ikke noget grundlag for at antage, at han er en person, som er udsat for politisk forfølgelse i sit hjemland.
Det, vi her taler om, er en person, som er sigtet for ulovlig videregivelse af klassificerede dokumenter.
Så kan nogle synes, at han er en helt, fordi han har ageret som whistleblower og har afsløret amerikanske efterretningsaktiviteter, eller man kan synes noget andet.
Men det ændrer ikke ved, at USA er en demokratisk retsstat, og vi må naturligvis have tillid til, at USA i overensstemmelse med sine internationale menneskeretlige forpligtelser vil sikre, at han får en retfærdig rettergang og straf, hvis han vender tilbage til USA.
I regeringens øjne vil det derfor være særdeles betænkeligt, hvis Danmark eller noget som helst andet land for den sags skyld ud fra politiske sympatier forhindrer en retsstat i at retsforfølge en person, som har begået lovovertrædelser på landets territorium.
Det kan være nødvendigt, når der er tale om at beskytte individer fra totalitære regimer, der udsætter deres egne statsborgere for forfølgelse eller overgreb, og det er jo netop det, vi har et asylsystem for, men når vi taler om andre demokratiske retsstater, er det ikke en rimelig måde at handle på.
Jeg er da også overbevist om, at de fleste danskere gerne vil frabede sig, at andre lande gør det samme i forhold til os, altså tilbyder amnesti til personer, som er sigtet for at have begået kriminelle forhold i Danmark.
Samlet set kan regeringen altså ikke støtte beslutningsforslaget, og vi finder ikke, at der er grundlag for at tilbyde Edward Snowden en særlig amnesti i Danmark, så på den baggrund kan jeg kun sige en gang til, at vi afviser beslutningsforslaget.